Leon Schuster skerts oor maskers in nuwe liedjie | Maroela Media
Leon Shuster in die musiekvideo vir 'Masker'.
Ja, gee die bekende grapjas-akteur Leon Schuster toe, hy háát dit om die verpligte maskers te dra wat as voorsorgmaatreël dien om die verspreiding van die koronavirus (Covid-19) te help bekamp.
Maar, sê hy streng, dit is 'n belangrike voorsorgmaatreël wat elke landsburger behoort te volg. Daarom het hy die tong-in-die-kies-bewusmakingsliedjie "Masker" geskryf tydens die algehele afsonderingtydperk.
"Dit is 'n noodsaaklike euwel," sê Schuster in 'n onderhoud met Maroela Media oor die dra van 'n masker in die openbaar. "Dit is nie lekker om daai ding te dra nie. Ek is kloustrofobies en kan dit nie langer as 'n halfuur dra voor ek voel ek kry nie asem nie."
Hy sê ten spyte van die ongemak daarvan wil hy steeds mense bewus maak hoe belangrik dit is om 'n masker te dra. "Dit lyk asof dit die koronavirus uit jou lyf hou en ek wou my boodskap op 'n komiese manier oordra. Mense lag in elk geval vir my as ek op 'n ernstige wyse probeer sing."
Die rolprentmaker wat flieks soos Panic Mechanic en Mr. Bones gemaak het, sê hy het die liedjie in 'n klein ateljee wat hy tuis opgestel het, opgeneem.
"Dit is maar 'n klein ateljee, so ek kon nie vreeslik baie doen nie. Ek het egter nie 'n keuse gehad nie, want in die tydperk toe ek dit geskryf het, mag ons glad nie rondgeloop het nie."
Hy vertel 'n kameraman wat 'n vriend is en in dieselfde buurt as hy woon in Johannesburg, het hom gehelp om die musiekvideo vir "Masker" te skiet. Die video het reeds bykans 20 000 trefslae op YouTube.
Leon Schuster in die musiekvideo vir 'Masker'.
"Dit was 'n lekker ervaring om die liedjie te skryf en op te neem. Ek voel ons moet alles doen wat ons kan om die koronavirus 'n bietjie gas te gee. Die wêreldwye dodetal as gevolg van dié virus is skrikwekkend en dit maak 'n ou bang. Ek voel jammer vir die mense wat siek word en die mense wat agterbly. Ons besef nie aldag hoe groot hierdie tragedie is nie," sê Schuster (69).
Binnekort word dié en ander liedjies weer opgeneem, dié keer in 'n vriend se ateljee. "Hy het 'n pragtige ateljee met al die nodige instrumente. Nou het ek die kans om 'n bietjie mooier musiek te maak as wat ek met my beperkte ruimte kon doen met 'Masker'."
Schuster sê hy het tydens die inperking die meeste van die tyd agter sy skootrekenaar deurgebring om sy kop besig te hou met skryfwerk.
"Ek het nou twee liedjies klaar geskryf. Die een is oor Nkosazana Dlamini-Zuma en die ander een oor my prostaatklier wat ek onlangs laat verwyder het. Dit was 'n baie scary storie, hoor, maar ook 'n snaakse storie en daarom het ek 'n snaakse liedjie daaroor geskryf."
koronavirus Leon Schuster
Dit het tyd geword vir Shuster om aan te beweeg met sy laaste politieke korrekte films is hy besig om die nagedagtenis aan hom te vertroebel.